Dhlamini word lid van AfriForum | Netwerk24
Dhlamini word lid van AfriForum
Deur Christiaan Du Plessis 02 Desember 2019 15:00
Mpiyakhe Dhlamini Foto: Facebook
'n Swart navorser verbonde aan die Vryemarkstigting het uiteenlopende reaksie ontlok nadat hy op Twitter aangekondig het dat hy hom as lid van AfriForum aangesluit het.
Mpiyakhe Dhlamini van Newcastle in KwaZulu-Natal, sê daar is in sekere geledere die persepsie dat dié burgerregteorganisasie slegs die belange van wit Afrikaanssprekende mense wil bevorder.
Ná sy twiet Donderdag het sommige gebruikers op sosiale media sy aankondiging verwelkom, terwyl ander wou weet hoekom hy as 'n swart persoon hom by AfriForum wou aansluit.
Dhlamini het Maandag aan Netwerk24 gesê die rede is eenvoudig – ongeag sy velkleur hou lidmaatskap van AfriForum vir hom en sy gesin praktiese voordele in.
Die organisasie gee mens die geleentheid om beheer van jou eie toekoms te neem.
Volgens hom vul AfriForum met sy verskeidenheid van dienste tot 'n mate die gaping wat die regering gelos het weens swak dienslewering.
"Daar is al drie keer by my gesin se huis ingebreek, maar die polisie daag eers baie laat op. AfriForum het 'n netwerk van buurtwagte en veiligheidsmaatskappye. Die organisasie gee mens die geleentheid om beheer van jou eie toekoms te neem," sê Dhlamini.
Hy wys daarop dat AfriForum in die verlede ook swart mense met hofsake en ander kwessies gehelp het.
"AfriForum beywer hom vir Afrikaanse mense se minderheidsregte, maar dit is duidelik dat die organisasie mense met 'n ander velkleur ook help. As ek nie gelukkig is met iets wat Ernst Roets (AfriForum se adjunk- uitvoerende hoof) sê nie, kan ek altyd my lidmaatskap kanselleer."
Dhlamini is 'n aanhanger van anargisme, die idee dat die samelewing beter sonder 'n regering sal funksioneer.
Volgens hom het sy ideologie raakpunte met dié van AfriForum.
Kallie Kriel, uitvoerende hoof van AfriForum, sê sy organisasie hou geen rekord van die velkleur van sy lede nie en daarom weet hy nie hoeveel swart lede hy het nie.
"Ek skat daar moet heelwat wees. Almal wat die werk wat ons doen ondersteun, is welkom om hulle by ons aan te sluit.
"Aan die een kant beywer ons ons vir Afrikaanse kwessies, waaroor ons nie skaam is nie.
"Die tweede been het te make met geregtigheid in die algemeen, wat veel wyer span. Dan het ons ook te make met kwessies wat almal raak, onder meer die agteruitgang van die strafregstelsel," sê Kriel.
"Ons wil 'n positiewe rol speel om 'n beter samelewing te bou wat op wedersydse erkenning en respek gegrond is."